AAV ไม่ใช่เด็กเลี้ยงแกะ! ยันจัดประชุมทันทีหลังได้รับแจ้งจากกลุ่ม “แบเลเว็ลด์”
AAV ไม่ใช่เด็กเลี้ยงแกะ! ยันจัดประชุมทันทีหลังได้รับแจ้งการขายหุ้นจากกลุ่มผู้ถือหุ้นใหญ่ให้ "คิงเพาเวอร์"
16 มิ.ย. 2559

บริษัท เอเชีย เอวิเอชั่น จำกัด (มหาชน) หรือ AAV ระบุว่า สืบเนื่องจากการที่ตลาดหลักทรัพย์แห่งประเทศไทย หรือ ตลท. ขอให้บริษัท ชี้แจงข้อเท็จจริงเกี่ยวกับการขายหุ้นของผู้ถือหุ้นใหญ่ของบริษัทนั้น
ทั้งนี้บริษัทชี้แจงว่าก่อนที่จะมีการประชุมคณะกรรมการบริษัทในวันที่ 13 มิถุนายน 2559 บริษัทไม่เคยรับทราบข่าว และไม่ได้รับข้อมูลเกี่ยวกับการขายหุ้นของผู้ถือหุ้นใหญ่ รวมทั้งเมื่อวันที่ 9พฤษภาคม 2559 บริษัทได้เคยสอบถามไปยังนายธรรศพลฐ์ แบเลเว็ลด์ แล้วและได้รับแจ้งว่าไม่ได้มีการทำข้อตกลงใดๆ เกี่ยวกับการขายหุ้นรายละเอียดปรากฏตามข่าวที่แจ้งให้แก่ตลาดหลักทรัพย์ฯ เมื่อวันที่ 7 เมษายน 2559 วันที่ 25 เมษายน 2559 และวันที่ 9 พฤษภาคม 2559
อย่างไรก็ดี จนกระทั่งในช่วงเย็นของวันที่ 12 มิถุนายน 2559 ที่ผ่านมา นายธรรศพลฐ์ แบเลเว็ลด์ ได้แจ้งมายังบริษัทว่าตนเองและครอบครัวได้เข้าลงนามในสัญญาซื้อขายหุ้นกับนายวิชัย ศรีวัฒนประภาแล้วบริษัทจึงได้ดำเนินการเรียกประชุมคณะกรรมการบริษัทครั้งที่ 3/2559 โดยเร่งด่วนเพื่อดำเนินการแจ้งข้อมูลเกี่ยวกับการขายหุ้นของผู้ถือหุ้นรายใหญ่ของบริษัทดังกล่าว
รวมถึงการดำเนินการต่างๆ ที่เกี่ยวข้องกับการขายหุ้นของผู้ถือหุ้นรายใหญ่ของบริษัท และได้แจ้งข่าวต่อตลาดหลักทรัพย์ฯ ในช่วงเย็นวันเดียวกัน รายละเอียดปรากฏตามข่าวที่แจ้งตลาดหลักทรัพย์ฯ เลขที่ AAV13/2016 ลงวันที่ 13 มิถุนายน 2559 เรื่องแจ้งการเปลี่ยนแปลงผู้ถือหุ้นรายใหญ่และการเปลี่ยนแปลงกรรมการของบริษัท